25.4.2023.
HR
Službeni list Europske unije
L 110/7
(9)
Kako bi se do 2030.
postiglo smanjenje neto emisija stakleničkih plinova od najmanje 55 % u odnosu na razine iz 1990., potrebno je postrožiti zahtjeve u pogledu smanjenja utvrđene u Uredbi (EU) 2019/631 Europskog parlamenta i Vijeća (9) i za osobne automobile i za laka gospodarska vozila.
Također treba utvrditi jasan put za daljnja smanjenja nakon 2030.
kako bi se doprinijelo postizanju cilja klimatske neutralnosti do 2050.
Bez ambicioznih mjera za smanjenja emisija stakleničkih plinova u cestovnom prometu bila bi potrebna veća smanjenja emisija u drugim sektorima, uključujući sektore u kojima je dekarbonizacija zahtjevnija.
(10)
Postroženi zahtjevi u pogledu smanjenja emisija CO2 trebali bi potaknuti stavljanje većeg udjela vozila s nultim emisijama na tržište Unije i istodobno donijeti koristi potrošačima i građanima u smislu kvalitete zraka, ojačane energetske sigurnosti i učinkovitosti i povezanih ušteda energije te osigurati očuvanje inovacija u vrijednosnom lancu u automobilskom sektoru.
U globalnom kontekstu vrijednosni lanac Unije u automobilskom sektoru mora biti vodeći akter u tranziciji na mobilnost s nultom stopom emisija koja je u tijeku.
Postroženi standardi u pogledu smanjenja emisija CO2 tehnološki su neutralni u ostvarivanju ciljnih vrijednosti za cijeli vozni park za koje se utvrđuju.
Za ostvarivanje ciljne vrijednosti od nula emisija za cijeli vozni park dostupne su i bit će i dalje dostupne različite tehnologije.
Vozila s nultim emisijama trenutačno obuhvaćaju električna vozila na baterije, vozila s gorivnim ćelijama i druga vozila s pogonom na vodik, a tehnološke inovacije i dalje traju.
Vozila s nultim i niskim emisijama, koja obuhvaćaju i učinkovita hibridna vozila na punjenje, i dalje mogu imati ulogu na putu tranzicije.
U tom je kontekstu važno osigurati točne i potpune podatke o vrijednostima emisija tih hibridnih vozila na punjenje.
(11)
Slijedom savjetovanja s dionicima Komisija će izraditi prijedlog za registraciju, nakon 2035., vozilâ s pogonom isključivo na CO2 neutralna goriva u skladu s pravom Unije, izvan područja primjene standarda za vozni park i u skladu s ciljem klimatske neutralnosti Unije.
(12)
U tom bi kontekstu nove postrožene ciljne vrijednosti smanjenja emisija CO2 za razdoblje od 2030. nadalje trebalo utvrditi i za nova osobna vozila i za nova laka gospodarska vozila.
Te bi ciljne vrijednosti trebalo utvrditi na razini kojom će se dati snažan signal za ubrzanje prihvaćanja vozila s nultim emisijama na tržištu Unije i za poticanje inovacija povezanih s tehnologijama s nultim emisijama na troškovno učinkovit način.
(13)
Tehnološke inovacije preduvjet su za dekarbonizaciju mobilnosti u Uniji te bi ih stoga trebalo poduprijeti.
Već su dostupna znatna financijska sredstva za inovacije u ekosustavu mobilnosti u okviru različitih Unijinih instrumenata financiranja, posebno Okvirnog programa za istraživanja i inovacije Obzor Europa uspostavljenog Uredbom (EU) 2021/695 Europskog parlamenta i Vijeća (10), programa InvestEU uspostavljenog Uredbom (EU) 2021/523 Europskog parlamenta i Vijeća (11), Europskog fonda za regionalni razvoj, Kohezijskog fonda, inovacijskog fonda uspostavljenog Direktivom 2003/87/EZ Europskog parlamenta i Vijeća (12) i Mehanizma za oporavak i otpornost uspostavljenog Uredbom (EU) 2021/241 Europskog parlamenta i Vijeća (13).
Unija i države članice trebale bi nastaviti sa svojim naporima na podupiranju javnih i privatnih ulaganja u istraživanja i inovacije u području europske automobilske industrije, među ostalim putem inicijativa kojima se promiče sinergija u automobilskom sektoru, kao što je Europski savez za baterije.
Tim će se naporima, zajedno s jasnim regulatornim signalima, poduprijeti i potaknuti odluke o ulaganjima proizvođačâ, zadržati europsko vodstvo u području tehnologije u tom sektoru, pomoći u razvoju industrijske izvrsnosti u području tehnologija budućnosti u Uniji i osigurati dugoročna održivost i konkurentnost njezine industrijske baze.
(9) Uredba (EU) 2019/631 Europskog parlamenta i Vijeća od 17. travnja 2019.
o utvrđivanju standardnih vrijednosti emisija CO2 za nove osobne automobile i za nova laka gospodarska vozila te o stavljanju izvan snage uredbi (EZ) br. 443/2009 i (EU) br.
510/2011 (SL L 111, 25.4.2019., str. 13.).
(10) Uredba (EU) 2021/695 Europskog parlamenta i Vijeća od 28. travnja 2021. o uspostavi Okvirnog programa za istraživanja i inovacije Obzor Europa, o utvrđivanju pravila za sudjelovanje i širenje rezultata te o stavljanju izvan snage uredbi (EU) br.
1290/2013 i (EU) br. 1291/2013 (SL L 170, 12.5.2021., str. 1.).
(11) Uredba (EU) 2021/523 Europskog parlamenta i Vijeća od 24. ožujka 2021.
o uspostavi programa InvestEU i izmjeni Uredbe (EU) 2015/1017 (SL L 107, 26.3.2021., str. 30.).
(12) Direktiva 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Unije i o izmjeni Direktive Vijeća 96/61/EZ (SL L 275, 25.10.2003., str. 32.).
(13) Uredba (EU) 2021/241 Europskog parlamenta i Vijeća od 12. veljače 2021.
o uspostavi Mehanizma za oporavak i otpornost (SL L 57, 18.2.2021., str. 17.).